
Térdprotézisek rotáció szerinti minősítésének első lépése

Napjainkban a térdprotézisek minősítése nem megoldott kérdés. A protézisek beépítésének száma egyre nő, azonban az operáló orvos csak a gyártót és a méretet választhatja meg. Munkám során a Mechanika Tanszék Biomechanikai Kutatócsoportjának munkájába kapcsolódtam be, ahol Balassa Gábor doktorandusz hallgató által fejlesztett protézis minősítésre szolgáló készüléken végeztem méréseket.
A jó protézis elvárt tulajdonsága, hogy jól beépíthető és tartós legyen, illetve javítsa a páciens életminőségét az által, hogy megfelelő rotációt biztosít a térd behajlítása során. Ennek eredményeként a protézis által létrehozott mozgás mindinkább megfeleljen a térd természetes kinematikájának. Mivel a rotáció az átlagos protéziseknél jelenleg csupán néhány fokos, a készülék pontossága különösen fontos kérdés, hiszen a minősítésben a rotációnak nagy szerepe van.
A protézis minősítésének egyik mérőszáma lehet a tibia rotációs mozgásának mértéke, amelyet én is vizsgáltam. A Tanszéken kifejlesztett vizsgálókészülék a térdprotézisek rotáció-flexió függvényét méri ki. A szakirodalmi áttekintésből kitűnik, hogy a protézisek ily módú vizsgálata rendkívül csekély.
Méréseimet egy kísérleti terv elkészítése előzte meg. Ennek kapcsán a vizsgálatainkat segítő orvos-csoporttal közösen meghatároztuk a vizsgálandó paramétert befolyásoló tényezőket. Vizsgálataimat valódi, emberi lábakból kivett protéziseken végeztem el, amilyenek napjainkban is beépítésre kerülnek. Öt protézisen végeztem méréseket, 8-8 kísérleti beállítással.
A kutatásom célja, hogy a kutatás során felmerült problémák figyelembevételével és a mozgásfüggvények használatával a protézisek minősítését és az ehhez szükséges módszer kidolgozását segítsem.



